ব্যক্তিগত ইভেন্টে একমাত্র সোনার পদকের মালিক তিনিই— অভিনব বিন্দ্রা। রিও অলিম্পিক্সেই শেষ হয়ে গেল অভিনবর অভিনব এক কেরিয়ার। চতুর্থ হয়ে তিনি শেষ করেন তাঁর স্বপ্নের দৌড়। যদিও অভিনবর রাইফেল থেকে ভারত পদক জিততেই পারত।
শেষের দিকে চাপ এসে পড়ায় অভিনবর পদক জয়ের স্বপ্ন শেষ হয়ে যায়। আর রিও অলিম্পিক্স থেকে বিদায়ের পরে অভিনব বিন্দ্রা কম গঞ্জনা সহ্য করতে হয়নি। শোভা দে ভারতের এই সোনার ছেলেকে অপমান করেছেন। তার যোগ্য জবাবও দিয়েছেন জ্বালা গুট্টা-সহ বাকি অ্যাথলিটরা। এই পর্যন্ত ঠিকই ছিল। বিন্দ্রা গোটা ভারতকে পাশে পেয়ে গিয়েছিলেন। কিন্তু চতুর্থ হিসেবে শেষ করার পরে অভিনবর কি মাথা খারাপ হয়ে গেল? নিজেকে সামলে রাখতে পারেননি তিনি? নিজের আবেগকে  নিয়ন্ত্রণ করতে  না পেরে সরাসরি ভারতের সর্বকালের সেরা অধিনায়ক সৌরভ গঙ্গোপাধ্যাকে আক্রমণ করে বসলেন এই শুটার?
সৌরভ মানেই গোটা ভারতের কাছে অদ্ভুত এক মাদকতা। সৌরভ মানেই নস্টালজিয়া। এ হেন সৌরভের বিরুদ্ধে অভিনবর অভিযোগ, ‘‘কে বলেছে সৌরভ রাজনীতি করেন না? আমি জানি সৌরভ গঙ্গোপাধ্যায় পলিটিক্যাল স্পোর্টস অ্যাডমিনিস্ট্রেটর। কীভাবে সৌরভ এত অল্প বয়সে একটা সংস্থার উচ্চপদে আসীন হলেন, সেটা জানা উচিত।’’ সৌরভ বর্তমানে সিএবি-র সভাপতি। সৌরভ গঙ্গোপাধ্যায় রাজনীতির সঙ্গে প্রত্যক্ষভাবে জড়িত, এমন অভিযোগ কস্মিনকালেও কেউ আনেননি। এ হেন বাংলার মহারাজের বিরুদ্ধে মারাত্মক অভিযোগ আনলেন ভারতের ক্রীড়াক্ষেত্রের উজ্জ্বল এক নক্ষত্র। সৌরভ বড় রাজনীতিক। এবং রাজনীতির প্রভাব খাটিয়েই তিনি বঙ্গীয় ক্রিকেটের নিয়ামক সংস্থার মসনদে বসেছেন। কিন্তু অভিনব বিন্দ্রা তো শান্ত স্বভাবের মানুষ। বিতর্কে কোনওদিনও জড়াননি তিনি। সৌরভের সঙ্গে তাঁর খারাপ সম্পর্ক, এমন অভিযোগও কোনওদিন শোনা যায়নি। তাহলে হঠাৎ রিওতে গিয়ে বিস্ফোরণ ঘটাতে গেলেন কেন অভিনব?
ঘটনা হল, দশ মিটার রাইফেলে হেরে যাওয়ার পরে ভারতের অন্যতম সেরা ক্রীড়াবিদকে প্রশ্ন করা হয়েছিল, ‘‘আপনাকে কি এবার ক্রীড়া প্রশাসক হিসেবে দেখা যাবে?’’ তার জবাবে চোয়াল কঠিন করে বিন্দ্রা জানান, ক্রীড়াপ্রশাসক হিসেবে তাঁকে দেখা যাবে না। কারণ রাজনীতির মাধ্যমেই ক্রীড়া প্রশাসনের সর্বোচ্চ পদে আসীন হওয়া সম্ভব। আর বিন্দ্রা মোটেও রাজনীতির সঙ্গে নিজের নাম জড়াতে চান না। বিন্দ্রার এ হেন জবাব শোনার পরে কৌতূহলী সাংবাদিকের প্রশ্ন ছিল, ‘‘সৌরভ গঙ্গোপাধ্যায় তো রাজনীতি না করেই ক্রীড়া প্রশাসক হয়েছেন।’’ এই বক্তব্যের পরে নিজেকে শান্ত রাখতে পারেননি বেজিং অলিম্পিকের সোনাজয়ী।     
আরও পড়ুন — 
সব রাইফেল বেচে দিচ্ছেন অভিনব! ধরবেন লাঙল?